Návrh na vyčlenenie prostriedkov z rozpočtovej rezervy vlády Slovenskej republiky na činnosť sekretariátu splnomocnenca vlády Slovenskej republiky
 pre územnú samosprávu na rok 2007

    Vláda Slovenskej republiky uznesením č. 90 z 31. januára 2007 vymenovala Jána Turčana do funkcie splnomocnenca vlády Slovenskej republiky pre územnú samosprávu (ďalej len „splnomocnenec“) a schválila jeho štatút. Podľa uvedeného štatútu splnomocnenec a jeho sekretariát boli pôvodne začlenení do organizačnej štruktúry Úradu vlády SR a z jeho rozpočtovej kapitoly bola financovaná činnosť splnomocnenca. 
Podľa vládou schváleného štatútu činnosť splnomocnenca riadi okrem predsedu vlády Slovenskej republiky poverený podpredseda vlády, ktorým v tomto prípade je minister vnútra. Keďže pri vypracúvaní analytických a koncepčných materiálov smerujúcich k modernizácii územnej samosprávy a k príprave komunálnej reformy je nevyhnutná úzka spolupráca sekretariátu splnomocnenca so zložkami verejnej správy v pôsobnosti ministerstva vnútra, vláda  uznesením č. 288 z 21. marca 2007 zmenila štatút splnomocnenca tak, že splnomocnenca a jeho sekretariát začlenila  do organizačnej štruktúry Ministerstva vnútra Slovenskej republiky. Rezort vnútra  vo svojej rozpočtovej kapitole však nemá finančné prostriedky na financovanie činnosti splnomocnenca a jeho sekretariátu, pretože pri príprave rozpočtu ministerstva na rok 2007 sa  s takýmito výdavkami nerátalo.
 Vláda Slovenskej republiky v bode D.4. uznesenia č. 165 z 28. februára 2007 k správe o analýze vývoja a súčasného stavu verejnej správy a  návrhu opatrení uložila splnomocnencovi úlohu vypracovať v spolupráci s podpredsedom vlády a ministrom vnútra, ministrom financií, predsedom Združenia miest a obcí Slovenska, prezidentom Únie miest Slovenska a predsedami samosprávnych krajov návrh postupu vypracovania koncepcie komunálnej reformy v Slovenskej republike a predložiť ho na rokovanie vlády  v termíne do 31. októbra 2007. Ministerstvo vnútra Slovenskej republiky  bude podľa potrieb úzko spolupracovať so splnomocnencom pri vypracovaní analytických a koncepčných materiálov týkajúcich sa tejto reformy. 
Príprava návrhu postupu vypracovania koncepcie komunálnej reformy v Slovenskej republike ako aj plnenie ďalších náročných úloh vyplývajúcich pre splnomocnenca  z vládou schváleného štatútu si vyžadujú  jeho spoluprácu so širokou škálou expertov a odborníkov z oblasti verejnej správy. Na plnenie jednotlivých úloh do konca roku 2007 sú potrebné bežné výdavky vo výške 1,5 mil. Sk, ktoré sa navrhujú vyčleniť z rezervy vlády Slovenskej republiky. Z týchto prostriedkov sa budú financovať práce na štúdii o zmapovaní súčasného stavu samosprávy na Slovensku,  na vypracovaní podkladov, na organizovanie seminárov, 
na odborné štúdie a na posudky  k návrhu postupu koncepcie komunálnej reformy v Slovenskej republike a organizácia troch krajských konferencií. 
Vzhľadom na to, že  splnomocnenec vlády a jeho sekretariát nemali v rozpočtovej kapitole Úradu vlády SR na rok 2007 žiadne prostriedky vecného charakteru (kat. 630), keďže bol menovaný až v roku 2007, nemohol byť vykonaný presun prostriedkov medzi rozpočtovými kapitolami úradu vlády a ministerstva vnútra. Z tohto dôvodu sa navrhuje uvoľniť prostriedky  z rozpočtovej rezervy vlády.